જવાબમાં ૧૧૧ના ટાર્ગેટને ચેઝ કરવા મિડ-ડે કપમાં પ્રથમ વખત રમનારી ઇસ્માઇલી ખોજા જીતના ઇરાદાથી બૅટિંગમાં ઊતરી હતી. હાલાઈ લોહાણા જેવી મજબૂત ટીમના ધુરંધર બોલરો સામે ઇસ્માઇલી ખોજા માટે ૧૦૦નો આંકડો પાર કરવો અઘરો હતો ત્યારે ચોથી ઓવરમાં ૧૫ રનના સ્કોર પર પહેલી વિકેટ પડી જતાં ફરી એક વખત ઇસ્માઇલી ખોજા માટે હારનાં એંધાણ સર્જા‍યાં હતાં, પરંતુ ઓપનિંગમાં આવેલા કરીમ ખોરાસી (૫૨)એે ચાન્સ મળે ત્યારે ફટકા મારવાનું ચાલુ રાખ્યું હતું. બીજા છેડે આબિદ મકનોજિયા (૨૬)એ પણ સામા છેડે સાથ આપીને ફટકાબાજીની પરંપરા જાળવી રાખી હતી. કરીમ ખોરાસી અને આબિદ મકનોજિયાએ હાલાઈ લોહાણાના બોલરોનો મક્કમતાથી સામનો કરી શાનદાર ૯૮ રનની મૅચવિનિંગ પાર્ટનરશિપ કરી હતી. પરિણામે નવોદિત ટીમને જીત માટે અઘરો લાગતો સ્કોર માત્ર ૮.૨ ઓવરમાં (૧ વિકેટે ૧૧૩) કરીને ૨૦૧૨ અને ૨૦૧૨ની રનર-અપ ટીમ હાલાઈ લોહાણાને ધૂળ ચટાડી દીધી હતી. પ્રી-ક્વૉર્ટર ફાઇનલમાં પ્રવેશવા હવે હાલાઈ લોહાણાએ એની છેલ્લી લીગ મૅચના પરિણામ સુધી રાહ જોવી પડશે.